Valur og Tindastóll mætast í oddaleik um Íslandsmeistaratitilinn í körfubolta karla í kvöld. Hvort lið er nú búið að vinna tvo leiki en þrjá sigra þarf til að tryggja titilinn.
Það er því ljóst að titilinn fer á loft á Hlíðarenda í kvöld en allir leikirnir hingað til hafa unnist á heimavelli. Einvígið hófst þann 6. maí og þar tryggðu Valsmenn sigurinn á Hlíðarenda, 80-79. Næst tóku Tindastólsmenn á móti Val á Sauðárkróki og sá leikur varð í raun aldrei spennandi. Tindastóll vann örugglega, 91-75, og staðan í einvíginu orðin jöfn 1-1. Í þriðja leiknum, sem fram fór á Hlíðarenda, voru gestirnir komnir í þægilega stöðu en Valsmenn sneru leiknum sér í vil í lokafjórðungnum og fimm stiga sigur varð niðurstaðan, 84-79. Valsmönnum dugði því sigur á Sauðárkróki síðasta sunnudag til að tryggja titilinn en eftir framlengdan leik tryggðu heimamenn sér magnaðan sigur, 97-95, staðan í einvíginu 2-2 og úrslitin ráðast því í oddaleik í kvöld. Tindastóll hefur aldrei fagnað Íslandsmeistaratitli en hefur í þrígang tapað í úrslitaeinvíginu. Valur hefur tvisvar fagnað titllinum, fyrst árið 1980 og svo árið 1983. Flautað verður til leiks í kvöld klukkan korter yfir átta.
Búið er að fresta leik Breiðabliks og ÍBV í Bestu deild kvenna í fótbolta til morguns en leikurinn átti að fara fram í Kópavogi í kvöld. Vont er í sjóinn og því komast Eyjakonur ekki til landsins. Tveir aðrir leikir verða þó spilaðir í dag, Þróttur frá Þór/KA í heimsókn klukkan hálf sex og Afturelding mætir Stjörnunni klukkan sex.
Úrslitin ráðast í Evrópudeildinni í fótbolta í kvöld þegar Eintracht Frankfurt og Rangers eigast við í Sevilla á Spáni. Rangers hefur einu sinni komist alla leið í úrslit Evrópukeppni, það var fyrir 14 árum, en liðið tapaði þá fyrir Zenit frá Pétursborg. Enn lengra er frá því Frankfurt komst í úrslit, það var árið 1980, og hafði Frankfurt þá betur gegn Borussia Mönchengladbach. Það lið sem hefur betur í kvöld vinnur sér inn keppnisrétt í Meistaradeildinni á næstu leiktíð.